เอซีเดลโก้

เอซีเดลโก้ (อังกฤษ: ACDelco) เป็นแบรนด์ชิ้นส่วนยานยนต์สัญชาติอเมริกันในเครือเจเนรัลมอเตอร์ ทำหน้าที่จำหน่ายอะไหล่ทดแทนสำหรับยานยนต์นอกเครือเจเนรัลมอเตอร์สด้วยเช่นกัน ตลอดประวัติศาสตร์อันยาวนาน แบรนด์นี้เคยใช้ชื่อเรียกที่หลากหลาย อาทิ ยูไนเต็ดมอเตอส์คอร์ปอเรชัน (United Motors Corporation) ยูไนเต็ดมอเตอส์เซอร์วิส (United Motors Service) และ ยูไนเต็ดเดลโก้ (United Delco) แบรนด์ "เอซีเดลโก้" นี้มีความแตกต่างจากเอซีเดลโก้ซิสเต็มส์ (AC Delco Systems) อดีตหน่วยงานของเจเนรัลมอเตอร์สซึ่งก่อตั้งขึ้นใน ค.ศ. 1994 จากการควบรวมกิจการระหว่างแผนกเอซีโรเชสเตอร์ (AC Rochester Division) กับแผนกเดลโก้เรมี (Delco Remy Division) ต่อมาใน ค.ศ. 1995 เดลไฟออโตโมทีฟซิสเต็มส์ (Delphi Automotive Systems) ได้เข้าซื้อและควบรวมกิจการเอซีเดลโก้ซิสเต็มส์ดังกล่าว ประวัติศาสตร์ ยูไนเต็ดมอเตอส์คอร์ปอเรชัน (United Motors Corporation) ก่อตั้งขึ้นใน ค.ศ. 1916 โดยวิลเลียม ซี. ดูแรนต์ เพื่อดำเนินกิจการในฐานะบริษัทผู้ถือหุ้นสำหรับชิ้นส่วนและอุปกรณ์เสริมยานยนต์ ดูแรนต์เป็นเจ้าของแบรนด์บิวอิคก์ (Buick) และเป็นผู้ก่อตั้งเจเนรัลมอเตอร์ใน ค.ศ. 1908 ภายหลังสูญเสียอำนาจการควบคุมเจเนรัลมอเตอร์ใน ค.ศ. 1910 เขาได้ร่วมก่อตั้งเชฟโรเลต (Chevrolet) ร่วมกับหลุยส์ เชฟโรเลตใน ค.ศ. 1911 ผลกำไรจากกิจการดังกล่าวส่งผลให้เขาสามารถทวงคืนอำนาจการควบคุมเจเนรัลมอเตอร์กลับมาได้อีกครั้งใน ค.ศ. 1916 และได้รวมกิจการยูไนเต็ดมอเตอส์ขึ้นในช่วงเวลาใกล้เคียงกัน การก่อตั้งยูไนเต็ดมอเตอส์ของดูแรนต์มีรูปแบบที่คล้ายกับประสบการณ์ก่อนหน้าของเขาในอุตสาหกรรมรถม้าในรัฐมิชิแกน ช่วงปลายศตวรรษที่ 19 เขาเคยเป็นเจ้าของร่วมของบริษัทดูแรนต์-ดอร์ต แคริดจ์ (Durant-Dort Carriage Company) หนึ่งในผู้ผลิตรถม้าชั้นนำของประเทศ ด้วยความกังวลว่าจะไม่สามารถจัดหาชิ้นส่วนและวัตถุดิบในราคาที่เหมาะสมหรือในปริมาณที่เพียงพอ ดูแรนต์-ดอร์ตจึงสร้างการดำเนินงานแบบบูรณาการในแนวดิ่ง (vertically-integrated) โดยเข้าเป็นเจ้าของป่าไม้เนื้อแข็ง รวมถึงผลิตตัวถัง ล้อ เพลา เบาะ สปริง น้ำมันวานิช และแส้ด้วยตนเอง ในช่วงเริ่มต้น ยูไนเต็ดมอเตอส์ประกอบด้วยบริษัทไฮแอตต์โรลเลอร์แบริง (Hyatt Roller Bearing Company) ของอัลเฟรด พี. สโลน (ผลิตตลับลูกปืนเม็ดกลมลดแรงเสียดทาน) บริษัทนิวดีพาร์เชอร์แมนูแฟกเจอริง (New Departure Manufacturing Company) (ผลิตตลับลูกปืนเม็ดกลม) บริษัทเรมีอิเล็กทริก (Remy Electric Company) (ผลิตระบบสตาร์ตไฟฟ้า ระบบส่องสว่าง และอุปกรณ์จุดระเบิด) บริษัทเดย์ตันเอ็นจิเนียริงแลบอราทอรีส์ (Dayton Engineering Laboratories Company) หรือเดลโก้ (DELCO) ของชาลส์ เค็ตเทอริง ดูแรนต์แต่งตั้งให้อัลเฟรด พี. สโลน อดีตประธานบริษัทไฮแอตต์ ดำรงตำแหน่งประธานยูไนเต็ดมอเตอส์ ตลอดระยะเวลาสองปีถัดมา สโลนได้เข้าซื้อกิจการแฮร์ริสันเรดิเอเตอร์คอร์ปอเรชัน (Harrison Radiator Corporation) และบริษัทโลเวลล์-แมกคอนเนลล์แมนูแฟกเจอริง (Lovell-McConnell Manufacturing Company) ในเดือนกันยายน ค.ศ. 1916 ภายหลังเปลี่ยนชื่อเป็นแคล็กซ็อน (Klaxon) เพื่อผลิตแตรแคล็กซ็อน พร้อมทั้งก่อตั้งยูไนเต็ดมอเตอส์เซอร์วิส (United Motors Service) เพื่อจำหน่ายและให้บริการผลิตภัณฑ์ในเครือทั้งหมดทั่วประเทศ เจเนรัลมอเตอร์ – ยูไนเต็ดมอเตอส์เซอร์วิส เดิมทียูไนเต็ดมอเตอส์ดำเนินกิจการอย่างเป็นอิสระจากเจเนรัลมอเตอร์ โดยจัดจำหน่ายให้แก่ผู้ผลิตทุกรายจนกระทั่ง ค.ศ. 1918 เจเนรัลมอเตอร์ได้เข้าซื้อกิจการด้วยมูลค่า 45 ล้านดอลลาร์สหรัฐ (แบ่งเป็นหุ้นกู้ 3 ใน 4 ส่วน และหุ้นสามัญ 1 ใน 4 ส่วน) และควบรวมกิจการเข้าเป็นส่วนหนึ่งของ GM ในวันที่ 31 ธันวาคม ค.ศ. 1918 ยูไนเต็ดมอเตอส์เปลี่ยนสถานะเป็นยูไนเต็ดมอเตอส์เซอร์วิสและดำเนินงานตามรูปแบบเดิม ทว่าเปลี่ยนเป้าหมายการผลิตทั้งหมดให้แก่แบรนด์ในเครือ GM เท่านั้น โดยมีอัลเฟรด พี. สโลน ดำรงตำแหน่งผู้จัดการแผนก ซึ่งควบตำแหน่งรองประธานและกรรมการบริหารของ GM ต่อมาใน ค.ศ. 1923 เขาได้ก้าวขึ้นเป็นประธานเจเนรัลมอเตอร์และดำรงตำแหน่งประธานกรรมการบริหารจนกระทั่งเกษียณอายุใน ค.ศ. 1956 ขณะที่ชาลส์ เค็ตเทอริง ผู้ร่วมก่อตั้งเดลโก้ ดำรงตำแหน่งผู้อำนวยการฝ่ายวิจัยของเจเนอรัมอเตอร์เป็นระยะเวลา 27 ปี และเฮอร์เบิร์ต ซี. แฮร์ริสัน ดำรงตำแหน่งประธานแฮร์ริสันเรดิเอเตอร์จนถึงแก่กรรมใน ค.ศ. 1927 สำหรับวิลเลียม ซี. ดูแรนต์ ได้สูญเสียอำนาจควบคุม GM เป็นครั้งสุดท้ายใน ค.ศ. 1920 ยูไนเต็ดมอเตอส์เซอร์วิสปรับโครงสร้างเป็นแผนกที่บูรณาการอย่างเต็มรูปแบบของเจเนรัลมอเตอร์ใน ค.ศ. 1944 ยูไนเต็ดเดลโก้ ราว ค.ศ. 1960 แผนกดังกล่าวเปลี่ยนชื่อเป็นยูไนเต็ดเดลโก้ สืบเนื่องจากชื่อแบรนด์เดลโก้เริ่มเป็นที่รู้จักอย่างแพร่หลายในกลุ่มผู้บริโภค จึงมีการบรรจุคำว่า "เดลโก้" เข้าไปในชื่อหน่วยงานย่อยทั้งหมด (ได้แก่ เดลโก้เรมี เดลโก้แฮร์ริสัน เดลโก้แพคการ์ด (แพคการ์ดอิเล็กทริก) และเดลโก้โมเรน) พร้อมทั้งเริ่มใช้ตราสัญลักษณ์รูปครึ่งวงกลมสีแดงและน้ำเงิน ออกแบบโดยแลนซ์ ไวแมน ผู้มีชื่อเสียงจากการออกแบบอัตลักษณ์กราฟิกสำหรับการแข่งขันกีฬาโอลิมปิกฤดูร้อน 1968 ที่เม็กซิโกซิตี แผนกหัวเทียนเอซี ใน ค.ศ. 1899 อัลเบิร์ต แชมเปียน ได้เดินทางมายังสหรัฐในฐานะนักแข่งจักรยานแชมป์โลก เขาได้ร่วมก่อตั้งบริษัทแชมเปียนสปาร์กปลั๊ก (Champion Spark Plug Company) ร่วมกับพี่น้องตระกูลสแตรนาแฮนใน ค.ศ. 1905 และเริ่มสายการผลิตใน ค.ศ. 1907 ต่อมาใน ค.ศ. 1908 วิลเลียม ซี. ดูแรนต์ แห่งบริษัทบิวอิคก์มอเตอร์ (Buick Motor Co.) ได้ขอดูผลิตภัณฑ์ต้นแบบของแชมเปียน เนื่องจากในขณะนั้นบิวอิคก์ใช้หัวเทียนของราจาห์ (Rajah) ดูแรนต์มีความเห็นว่าพวกเขาสามารถผลิตหัวเทียนตามแบบของแชมเปียนได้ในต้นทุนที่ถูกกว่าการสั่งซื้อจากราจาห์ จึงสนับสนุนให้แชมเปียนตั้งโรงงานขึ้นที่ฟลินต์ รัฐมิชิแกน ซึ่งเป็นส่วนหนึ่งของอุตสาหกรรมยานยนต์ที่กำลังเติบโต แชมเปียนดำเนินการผลิตหัวเทียนเพื่อใช้ในรถยนต์บิวอิคก์ โดยเขาร่วมกับดูแรนต์ก่อตั้ง "บริษัทแชมเปียนอิกนิชัน" (Champion Ignition Co.) ทว่าหลังจากนั้นไม่นาน พี่น้องตระกูลสแตรนาแฮน (ในนามบริษัทแชมเปียนสปาร์กปลั๊ก) ได้แจ้งว่าไม่สามารถใช้ชื่อ "แชมเปียน" ได้เนื่องจากมีการจดทะเบียนเครื่องหมายการค้าไว้แล้ว แชมเปียนจึงเปลี่ยนชื่อบริษัทโดยใช้อักษรย่อของชื่อตนเองคือเอซีสปาร์กปลั๊ก (AC Spark Plug) ต่อมาใน ค.ศ. 1927 เจเนรัลมอเตอร์ได้เข้าซื้อกิจการเอซีสปาร์กปลั๊กทั้งหมด เอซี-เดลโก้ ใน ค.ศ. 1974 เจเนรัลมอเตอร์ได้ควบรวมกิจการฝ่ายบริการหลังการขายของเอซีสปาร์กปลั๊กเข้ากับยูไนเต็ดเดลโก้เพื่อปรับปรุงโครงสร้างการดำเนินงานและการตลาดให้มีประสิทธิภาพ เกิดเป็นแบรนด์ใหม่ในชื่อเอซี-เดลโก้ (AC-Delco ย่อมาจาก Albert Champion Dayton Engineering Laboratories Company) ทำการตลาดผลิตภัณฑ์ต่าง ๆ ภายใต้แบรนด์เอซีและเดลโก้ เอซีเดลโก้ ใน ค.ศ. 1995 เอซี-เดลโก้ได้ปรับโฉมแบรนด์ใหม่โดยตัดเครื่องหมายยติภังค์ออกเป็น "ACDelco" พร้อมทั้งเปิดตัวตราสัญลักษณ์และกลยุทธ์ทางการตลาดรูปแบบใหม่ ส่งผลให้ตราสัญลักษณ์รูปเป้าเล็งของ "AC" และรูปครึ่งวงกลมของเดลโก้ถูกยกเลิกการใช้งานบนบรรจุภัณฑ์สินค้าตั้งแต่นั้นเป็นต้นมา ดูเพิ่ม โมพาร์ (แบรนด์ชิ้นส่วนยานยนต์ของไครส์เลอร์) มอเตอร์คราฟต์ (แบรนด์ชิ้นส่วนยานยนต์ของฟอร์ด) ยูนิพาร์ต (อดีตแบรนด์ชิ้นส่วนยานยนต์ของบริติชเลย์แลนด์/โรเวอร์กรุป) อ้างอิง แหล่งข้อมูลอื่น เว็บไซต์ทางการ